Ιλίε Μπολόζαν

Ο Ιλίε Μπολοζάν (ρουμ. Ilie Gavril Bolojan, γενν. 17 Μαρτίου 1969) είναι Ρουμάνος πολιτικός, πρωθυπουργός από τις 23 Ιουνίου 2025. Προηγουμένως υπηρέτησε ως υπηρεσιακός πρόεδρος της χώρας από τις 12 Φεβρουαρίου 2025, μετά την παραίτηση του Κλάους Γιοχάνις έως τις 26 Μαΐου 2025. Προηγουμένως είχε διατελέσει δήμαρχος της πόλης Οράντεα και πρόεδρος του Συμβουλίου του Νομού Μπιχόρ. Μετά την ήττα του Εθνικού Φιλελεύθερου Κόμματος στον πρώτο γύρο των μετέπειτα ακυρωθεισών προεδρικών εκλογών του 2024 και την επακόλουθη παραίτηση του Νικολάε Τσιούκα, ο Μπολοζάν έγινε υπηρεσιακός πρόεδρος του κόμματος.

Στη συνέχεια εξελέγη πρόεδρος της Γερουσίας. Συνακόλουθα ανέλαβε υπηρεσιακός πρόεδρος της χώρας.

Στις 20 Ιουνίου 2025 διορίστηκε πρωθυπουργός από τον πρόεδρο Νικουσόρ Νταν και ορκίστηκε στις 23 Ιουνίου 2025. Είναι ο πρώτος πολιτικός της Ρουμανίας που αναδείχθηκε Πρόεδρος και πρωθυπουργός, ενώ είναι ο μόνος που υπηρέτησε τα δύο αυτά αξιώματα χωρίς να εκλεχθεί.

 Βιογραφία 
Ο Ιλίε Μπολοζάν αποφοίτησε από το Γυμνάσιο Μαθηματικών-Φυσικής Εμμανουήλ Γκότζντου στην Οράντεα και σπούδασε μηχανική (1988-1993) στο Πολυτεχνικό Ινστιτούτο Τραϊάν Βούια στην Τιμισοάρα και μαθηματικά (1990-1993) στο Δυτικό Πανεπιστήμιο της Τιμισοάρα. Έγινε μέλος του Εθνικού Φιλελεύθερου Κόμματος (PNL) το 1993.

Μεταξύ των ετών 1996 και 2004, ο Μπολοζάν διετέλεσε τοπικός σύμβουλος της πόλης Αλέσντ, και από το 2004 μέλος του Συμβουλίου του νομού Μπιχόρ. Παράλληλα, συμμετείχε σε διευθυντικές θέσεις:

 1994-2004: διαχειριστής της εμπορικής εταιρείας Campus SRL
 2000-2001: Αντιπρόεδρος του Διοικητικού Συμβουλίου της εταιρείας υγιεινής Salubri
 2001-2004: μέλος του διοικητικού συμβουλίου Γυμνασίου Αλεξάνδρου Ρομάν στο Αλέσντ
 2003-2004: μέλος του διοικητικού συμβουλίου του Νοσοκομείου στο Αλέσντ

Το 2005 και το 2006, παρακολούθησε μαθήματα εξειδίκευσης στη δημόσια διοίκηση στη Γαλλία και στο Εθνικό Ινστιτούτο Διοίκησης στο Βουκουρέστι.

Την περίοδο 2005-2007 ήταν νομάρχης του νομού Μπιχόρ και την περίοδο 2007-2008 κατείχε τη θέση του Γενικού Γραμματέα της κυβέρνησης.

 Δήμαρχος της Οράντεα 
Το 2008, ο Μπολόζαν εξελέγη δήμαρχος της πόλης Οράντεα με 50,3% των ψήφων, καθιστώντας τον πρώτο δήμαρχο της πόλης που εκλέχθηκε στον πρώτο γύρο μετά το 1989. Ξεκίνησε ένα πρόγραμμα διοικητικών και οικονομικών μεταρρυθμίσεων, εκσυγχρονίζοντας τις υποδομές, αποκαθιστώντας το ιστορικό κέντρο και προσελκύοντας επενδυτές, με αποτέλεσμα η Οράντεα να γίνει πιο ελκυστική από οικονομική και τουριστική άποψη. Το 2012 και το 2016, ο Μπολόζαν επανεξελέγη Δήμαρχος και το 2016 έλαβε το 70,95% των ψήφων.

 Πρόεδρος του Συμβουλίου του νομού Μπιχόρ 
Το 2020, ο Μπολόζαν εξελέγη πρόεδρος του Συμβουλίου του νομού Μπιχόρ με το 61,5% των ψήφων. Συνέχισε να προωθεί την ανάπτυξη υποδομών και την προσέλκυση επενδύσεων για την περιοχή, βελτιώνοντας τις δημόσιες υπηρεσίες και δημιουργώντας ένα πιο αποτελεσματικό και διαφανές διοικητικό σύστημα.

 Πρόεδρος της Γερουσίας (2024–2025) 
Έπειτα από τη διεξαγωγή των βουλευτικών εκλογών του Δεκεμβρίου του 2024, ο Μπολόζαν έγινε μέλος της Γερουσίας. Στις 23 Δεκεμβρίου 2024 εκλέχθηκε πρόεδρος της Γερουσίας.

 Υπηρεσιακός Πρόεδρος της Δημοκρατίας 
Ο Μπολόζαν υπηρετούσε ως Πρόεδρος της Γερουσίας της Ρουμανίας όταν ο Κλάους Γιοχάνις παραιτήθηκε στις 12 Φεβρουαρίου 2025. Σύμφωνα με τους νόμους για την προεδρική διαδοχή, ο Μπολόζαν έγινε υπηρεσιακός πρόεδρος και υπηρέτησε στη θέση αυτή μέχρι τις 26 Μαΐου 2025, οπότε ορκίστηκε ο νεοεκλεγείς πρόεδρος, Νικουσόρ Νταν.

Πρωθυπουργία (2025–σήμερα)
Στις 16 Ιουνίου ο πρόεδρος Νταν άφησε να εννοηθεί ότι θα διόριζε τον Μπολόζαν στην πρωθυπουργία αργότερα εκείνη την εβδομάδα,με τη συμφωνία για σχηματισμό κυβέρνησης συνασπισμού να επιβεβαιώνεται την επόμενη μέρα από το PS, με τον όρο ο Μπολόζαν να αποχωρήσει από βουλευτής του κόμματος για να δώσει τη θέση του σε κάποιο άλλο μέλος το 2027. Ο επίσημος διορισμός του ως πρωθυπουργού έγινε στις 20 Ιουνίου και επιβεβαιώθηκε από τη Βουλή, με 301 ψήφους υπέρ έναντι 9 κατά, τρεις ημέρες μετά.

 Παραπομπές 

Κατηγορία:Ρουμάνοι πολιτικοί
Κατηγορία:Ηγέτες εν ενεργεία